
    Pôvodná publikácia


    


    


    Samo Bodický. Otcova kliatba. Tatran. Bratislava 1973. 276 s.


    


    Bibliografické poznámky


    Zlý duch (Povesť z terajších časov), Povesti Sama Bodického, Turč. Sv. Martin 1882, nákladom A. Sokolíka


    Bodického povesti sú napísané svojráznym štýlom. Ich jazyk je bohatý, i keď v štylistike autor miestami používa spojenia a zvraty, ktoré dnes a azda aj v čase, keď povesti vyšli, pôsobili dosť ťažkopádne. Nemožno povedať, žeby tieto „neuhladené“ miesta boli výsledkom autorovej nesústredenosti. Všetky povesti, ktoré v našom výbere uverejňujeme, vyšli fakticky za tri roky. Aj v slovníku na viacerých miestach autor používa neadekvátne výrazy, zastarané termíny.


    Cieľom našej úpravy bolo vydať texty v takej podobe, ktorá by autorove práce čo najviac spopularizovala, ktorá by odstránila autorove ťažkopádnosti a nedôslednosti v štýle, to znamená usilujeme sa sprístupniť Bodického prózy v rúchu, ktoré je súčasnému čitateľovi čo najbližšie. Zasahovali sme teda do textu väčšmi, než je bežné pri vydávaní textov tohto obdobia. Urobili sme tak po dôkladnom zvážení. Mali sme na zreteli predovšetkým skutočnosť, že prítomné texty dávame najširšej čitateľskej verejnosti a nie kruhu odborníkov (tí by sa mali v každom prípade opierať o pôvodné časopisecké vydania). Zároveň prítomné vydanie chce ukázať aj jednu z možností ako prezentovať širokej čitateľskej obci texty, ktoré sú poznačené veľmi neuhladenou štylistikou, štýlovými protirečivosťami, slovníkovými nejednotnosťami a gramatickou variabilitou. Zdôrazňujeme, že naše vydanie je predovšetkým určené čitateľským vrstvám, ktoré by veľmi ťažko absorbovali Bodického na mnohých miestach veľmi ťažkopádny, ťažko zrozumiteľný štýl.


    Zasiahli sme aj do autorovho slovníka, majúc na zreteli, že nejde o spisovateľa prvej skupiny a že vydaním jeho próz chceme spopularizovať i tie práce, ktoré predsa len patria do národnej spisby. Aj napriek tomu, čo sme povedali, sa nazdávame, že toto vydanie predstavuje Sama Bodického zo všetkých stránok. Poukazuje na jeho tvorivé postupy, metódu, štýl, na jeho postavenie v národnej literatúre. Pripomíname však, že sme rešpektovali autorove zvláštnosti, ktoré sú zámerné.


    Pri ortografii používame súčasný spôsob prepisovania, uplatňujeme gramatické zásady súčasnej spisovnej slovenčiny.


    Daniel Šulc zostavil a napísal doslov a poznámky.

U Jaseňov v kozube ohník veselo horí; vyschnuté brezové triesky červenkavým svetlom osvecujú priestrannú chyžu. Porcelánové tanieriky, pokladené za rámom, pýšia sa v svetle svojou pestrou farbou: jeden ružou, druhý tulipánom, tretí celou kytkou, štvrtý práve kohútom, a povešané sklené krčahy ožívajú, v každom trepoce sa zmenšený obraz blkotajúceho plameňa. Hospodár prechádzajúci sa po izbe nevenuje týmto okrasám najmenšiu pozornosť, postáva, netrpezlivo načúva, či nepočuť nejaké kroky. „Nerád vidím oneskorencov,“ vrhne rukou od seba.

„Každý musí skončiť svoju prácu, veď je sobota,“ ozvala sa gazdiná spod praslice.

„Ty máš na všetko hotovú odpoveď,“ zazrel na ňu manžel. Myslel by si, že títo manželia žijú ako pes s mačkou.

„Matej!“ skričal na sluhu, „skoč po susedoch, volaj ich ešte raz, vážnu vec nemožno skončiť jedným tľapnutím.“

Matej odbehol, hospodár znovu načúval. — O chvíľu mihol sa v okne tieň, hospodár usadil sa za vrchstola, do chyže vstúpil najbližší sused, chyža sa pomaly naplnila ostatnými susedmi. Vlastne, neboli to susedia, ale Jaseňovi dôverníci z celej osady. Na dedine je susedstvo rozšírenejší pojem, do ktorého vmestí sa každý, kto stojí mimo pokrvenstva a kmotrovstva.

„Vitajte, priatelia,“ vítal hospodár všetkých. „Dlho som čakal na vás; mám pre vás dobrú novinu. Hlavné panstvo chce odpredať krčmu, ako mi to pán úradník dôverne povedal.“

„Kúpme ju,“ vykríkol ohnivý Kamenec; „máme zbytočných peňazí v obecnej pokladnici, ktoré sa nemilobohu rozkotúľajú. Budú nás požehnávať i naši potomci.“

„Máteže tých peňazí,“ vysmieval sa jeden neveriaci, „a pri obecných počtoch nikdy nevykážete zvyšok. Viem tie spôsoby. Navrhnete novú daň. Keď treba platiť, nech platí chudoba; keď treba brať, poberú tí čo krajší.“

„Bláznivé reči,“ odsekol Jaseň. „Poradíme sa, skade nabrať peňazí. Keď hodíme prirážku k obecnej dani, ja iste viac zaplatím ako ty a tak spravodlivá vec, že časom potiahnem väčší osoh ako ty. Ak chceš platiť rovno so mnou, nedbám.“

„Netreba nám nových starostí,“ hádzal sa neveriaci.

„Povedzte i vy ostatní.“ Jaseň pozrel na všetkých. „Neprišli ste počúvať hádky, ale preriecť slovo.“

Všeobecné šomranie odsúdilo Jaseňovho odporníka.

„Čo by ten vedel!“ „Tára ako na mukách“; „Žid má ho za šticu,“ bolo rozoznať jednotlivé výpovede spomedzi šomrania.

„Každý po poriadku, nie všetci razom,“ ozval sa Kamenec. „Dosť bolo zdierania, krčma bola celej obci na skazu, nech nám raz slúži na úžitok.“

„A čo si počnete so židom?“ spytoval sa nezostrašený neveriaci.

„Vyhodíme ho na psom drúku,“ odrezal Kamenec. Všetci zmrzli, jediný neveriaci mal ešte otázku. „Jeho deti si rozdelíte medzi seba?“ spýtal sa vážne. Neborák myslel, že povinnosťou kresťanskej chudoby je vychovať hŕbu žíďat.

„Ty môj milosrdný človiečik,“ odpovedal Kamenec a hnevlivý úsmev hral mu okolo úst. „Akú starosť má o židove deti. Či on tiež tak milosrdne zaobchádza s nami? Lanského roku zomrel Buro, sotva rozišiel sa pohreb, už žid zapravotil vdovu a siroty. Prišli jej predávať, tam si stál; vdova plakala, tvoj žid nemal srdca, chcel dostať chalupu. Sused Jaseň zľutoval sa nad ňou, odkúpil chalupu a navrátil chudobnej vdove. A prečo chcel mať chalupu? Aby u nás zapustil hlbšie korene, teraz rozhadzuje sa u richtára a náš richtár väčšmi váži jeho slovo ako písmo sväté. Eh! nebudeme trpieť žida v dedine.“

Neveriaci utíchol pred týmito dôkazmi; sám Kamenec unavený neriekol viac ani slovo, ostatní cítili vyslovenú pravdu, ale neopovážili sa otvorene vyznať, ba ani hlasným prisvedčením odmeniť Kamenca. Žid ešte vládol mnohým.

Jaseň, aby prerušil všeobecné mlčanie, zavolal na dcéru: „Zuzka, prilož na oheň!“ Zuzka skočila, v kozube doháralo, napravila odhorky, priložila nových triesok, na jedno podúchnutie nový plameň ožiaril jej i tak červené líčka.

„Mlčíte, akoby ste mali nohy krížom pokladené,“ zavolal Jaseň. „Hádam kúpite tú krčmu? Pozrite, susedia, kým krčma nie je naša, krčmár nám je pánom. (Slovo „žid“ obchodil.) Dáva nám nápoj, aký chce, za cenu, akú chce. Či to bude i naďalej?“

„Nebude!“ kričali všetci okrem Kamenca, ktorý už vypovedal svoje, a neveriaceho, ktorý, Kamencom zronený, so zlostným nahnevaným výrazom v tvári načúval porade.

